text: Carl Holst er Årets Nytårstorsk
  31 december 2015 kl. 14.41
  Den forhenværende forsvarsminister og regionsrådsformand i Region Syddanmark modtog torsdag prisen som Ekstra Bladets Nytårstorsk.
  Carl Holst (V) kan nu tilføje en ny titel til sit CV: Årets Nytårstorsk 2015.
  Det er Ekstra Bladets læsere, som har stemt Carl Holst ind på førstepladsen blandt kandidaterne til den tvivlsomme ære. Med prisen fulgte en torsk på hele 5,8 kilo, to flasker brændevin og en tegning af Morten Ingemann. Og Carl Holst var overraskende nærmest begejstret for at modtage prisen.
  - Jeg har æren af at gå ind i rækken af en række af mine partiformænd, der har været stormodtagere af torsken. Jeg er glad for, at jeg får den i år, og jeg har en stor ambition om aldrig at få den mere, sagde Carl Holst, da han modtog prisen og tilføjede:
  - Årets torsk. Det er vel fortjent og berettiget.
  Carl Holst holder i øjeblikket orlov fra sit hverv som medlem af Folketinget for Venstre.
  